VENDIM
Nr. 45/2021

PËR NGRITJEN E KOMISIONIT HETIMOR TË KUVENDIT “PËR  HETIMIN 
E SHKELJEVE TË RËNDA KUSHTETUESE NGA PRESIDENTI 
I REPUBLIKËS SË SHQIPËRISË”

Në mbështetje të neneve 77 dhe 78 të Kushtetutës, të neneve 3, pika 3; 5, pika 2, dhe 8, pika 1, të ligjit nr. 8891, datë 2.5.2002 “Për organizimin dhe funksionimin e komisioneve hetimore të Kuvendit”, si dhe të neneve 55 dhe 112, pika 3, të Rregullores së Kuvendit, me propozimin e Komisionit për Çështjet Ligjore, Administratën Publike dhe të Drejtat e Njeriut, bazuar në kërkesën e 49 deputetëve të Kuvendit,

KUVENDI
I REPUBLIKËS SË SHQIPËRISË

VENDOSI:

I. Ngritjen e Komisionit Hetimor të Kuvendit “Për hetimin e shkeljeve të rënda kushtetuese nga Presidenti i Republikës së Shqipërisë”.
II. Ky hetim ka për qëllim verifikimin e mënyrës së ushtrimit të kompetencave kushtetuese dhe ligjore nga ana e Presidentit të Republikës gjatë periudhës përpara dhe gjatë fushatës zgjedhore, si dhe në ditën e heshtjes zgjedhore 2021.
III. Objektet e punës së komisionit hetimor janë:
a) hetimi dhe verifikimi nëse aktet e kryera dhe deklaratat e dhëna nga Presidenti i Republikës gjatë periudhës përpara dhe gjatë fushatës zgjedhore, si dhe në ditën e heshtjes zgjedhore 2021 përbëjnë shkelje të rëndë të Kushtetutës;
b) verifikimi i pasojave të këtyre akteve në raport me parimin e unitetit të popullit, prishjen e ekuilibrit politik, të qetësisë publike, nxitjen e urrejtjes dhe dhunës, vënien në rrezik të jetës së njerëzve, ndërhyrjen dhe intimidimin e institucioneve publike, dëmtimin e imazhit dhe reputacionit të vendit, si dhe marrëdhëniet me partnerët strategjikë të Shqipërisë;
c) verifikimi i akteve, sjelljeve dhe qëndrimeve të caktuara të Presidentit të Republikës, në raport me rolin dhe pozitën e tij kushtetuese 
IV.	Komisioni Hetimor parlamentar përbëhet nga 9 deputetë, si më poshtë:
1. Alket Hyseni		Kryetar
2. Myslim Murrizi		Zëvendëskryetar
3. Klotilda Bushka		Anëtare
4. Vasilika Hysi		Anëtare
5. Elena Xhina		Anëtare
6. Spartak Braho		Anëtar
7. Halil Jakimi		Anëtar
8. Nikolin Staka		Anëtar
9. Arlind Çaçani		Anëtar
Anëtarë zëvendësues caktohen:
1. Ermonela Felaj	Grupi Parlamentar i Partisë Socialiste
2. Xhemal Qefalia	Grupi Parlamentar i Partisë Socialiste
3. Edmond Stojku	Grupi Parlamentar “Demokraci dhe drejtësi”
4. Eugen Bojaxhiu 	Grupi Parlamentar “Demokraci dhe drejtësi”
[bookmark: _GoBack]V.	Komisioni Hetimor, i ngritur sipas këtij vendimi, bashkë me raportin përfundimtar i paraqitet Kuvendit në mënyrë të arsyetuar nëse ekzistojnë shkaqet për shkarkimin e Presidentit të Republikës.
VI.	 Komisioni e ushtron veprimtarinë e tij për një afat 3-javor nga hyrja në fuqi e këtij vendimi.
VII. Ngarkohet Sekretari i Përgjithshëm i Kuvendit që të marrë masat e nevojshme për zbatimin e vendimit të Kuvendit, si dhe të ngrejë Sekretariatin Teknik në mbështetje të veprimtarisë së komisionit dhe krijimin e kushteve të nevojshme logjistike për veprimtarinë normale të tij.
VIII. Ky vendim hyn në fuqi menjëherë.

KRYETAR
Gramoz Ruçi

Miratuar në datën 7.5.2021

